Document ID: 32006R0544

KOMISJONI MÄÄRUS (EÜ) nr 544/2006,
31. märts 2006,
millega muudetakse määrust (EÜ) nr 1043/2005, millega rakendatakse nõukogu määrust (EÜ) nr 3448/93 seoses teatavate asutamislepingu I lisas loetlemata kaupadena eksporditavate põllumajandussaaduste ja -toodete eksporditoetuste andmise süsteemiga ning nende toetussummade kinnitamise kriteeriumidega
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 6. detsembri 1993. aasta määrust (EÜ) nr 3448/93, millega nähakse ette põllumajandussaaduste töötlemisel saadud teatavate kaupadega kauplemise kord, (1) eriti selle artikli 8 lõike 3 esimest lõiku,
ning arvestades järgmist:
(1)
Komisjoni määruse (EÜ) nr 1043/2005 (2) kohaselt võib toetussertifikaate, mida antakse välja ühe eelarveperioodi kohta, taotleda kuues eraldi osas. Iga osa taotluste esitamise suhtes kehtib tähtaeg. Ettevõtjad võivad esitada toetussertifikaadi taotluse üksnes selle osa kohta, mis vastab esimesele tähtajale, mis järgneb taotluse esitamise kuupäevale.
(2)
Osade süsteem loodi selleks, et juhul kui toetussertifikaadi taotlusi on saadud suuremale summale kui jagatav toetussumma, saaksid sertifikaate nii eelarveperioodi alguses kui ka selle lõpus eksportivad ettevõtted.
(3)
Kui kuue osa süsteemi lõppedes on eelarveperioodi lõpus veel kasutamata summasid, mille kohta võib välja anda toetussertifikaadi, siis võimaldab määruse (EÜ) nr 1043/2005 artikkel 38 komisjonil käivitada nädalaste taotlemisperioodide süsteemi kasutamata summade jaotamiseks.
(4)
Põllumajandustoodetele kinnitatud toetusmäärad on viimasel ajal vähenenud, mistõttu on vähenenud ka summad, mille saamiseks taotletakse toetussertifikaate osade süsteemi alusel. Viimasel ajal üksikutes osades jaotamiseks eraldatud summasid ei ole seetõttu täielikult ära jaotatud.
(5)
Eelöeldut arvestades tuleb eksporditoiminguid paindlikumaks muuta. Juhul kui ühe osa kohta esitatakse toetussertifikaadi taotlusi sellele osale eraldatud summast vähem, siis tuleb võimaldada ettevõtetel esitada toetussertifikaadi taotlusi järelejäänud summa suhtes (mille suhtes ei ole veel esitatud toetussertifikaadi taotlusi) nädala kaupa.
(6)
Olemasolevat toetussertifikaatide nädala kaupa väljaandmise süsteemi, mida rakendatakse eelarveperioodi lõpus kasutada olevate summade suhtes, tuleks seetõttu laiendada nii, et see hõlmaks ka iga osa järelejäänud summa jaotamist.
(7)
Seetõttu tuleks määrust (EÜ) 1043/2005 vastavalt muuta.
(8)
Käesoleva määrusega ette nähtud meetmed on kooskõlas asutamislepingu I lisas loetlemata töödeldud põllumajandussaadustega kauplemise horisontaalküsimusi käsitleva korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 1043/2005 muudetakse järgmiselt:
1.
Lisatakse artikkel 38a:
“Artikkel 38a
1. Kui vähenduskoefitsienti ei ole artikli 37 lõike 2 kohaselt avaldatud artikli 33 esimese lõigu punktides a-f osutatud osade toetussertifikaatide taotluste esitamise tähtaja täitumise järel, siis võivad ettevõtted esitada taotlusi toetussertifikaadi väljaandmiseks mis tahes järelejäänud summa suhtes, mis on eraldatud sellele osale ning mille suhtes pole veel taotlust esitatud.
Taotlus tuleb esitada enne artikli 33 lõike 1 punktides a-f sätestatud järgmist tähtaega.
2. Liikmesriigid teatavad iga nädala jooksul esitatud taotlustest komisjonile järgmisel teisipäeval. Vastavaid sertifikaate võib välja anda alates teatamisele järgnevast esmapäevast, välja arvatud juhul, kui komisjon annab vastupidised juhised.
3. Kui konkreetsel taotlemisnädalal esitatud taotluste kogusumma ületab lõikes 1 nimetatud ülejäänud saada olevad kogused, võtab komisjon vähemalt ühe järgmistest meetmetest:
a)
sätestab vähenduskoefitsiendi, mida kohaldatakse konkreetsel taotlemisnädalal esitatud toetussertifikaatide taotluste suhtes, millest on komisjonile teatatud ja mille kohta ei ole veel toetussertifikaati välja antud;
b)
juhendab liikmesriike tagasi lükkama kõnealusel konkreetsel taotlemisnädalal esitatud taotlusi, millest ei ole veel komisjonile teatatud;
c)
peatab toetussertifikaatide taotluste esitamise.”
2.
VI lisa I jaos asendatakse viies lõik järgmisega:
“Taotlejad teevad lahtrisse 20 ühe järgmistest märgetest:
-
märke “artikkel 33” või mõne muu pädeva asutuse poolt heaks kiidetud märke, kui taotluses käsitletakse artikliga 33 ette nähtud sertifikaati;
-
märke “artikkel 38” või mõne muu pädeva asutuse poolt heaks kiidetud märke, kui taotluses käsitletakse artikliga 38 ette nähtud sertifikaati;
-
märke “artikkel 38a” või mõne muu pädeva asutuse poolt heaks kiidetud märke, kui taotluses käsitletakse artikliga 38a ette nähtud sertifikaati.”
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 31. märts 2006

Labels: 3
6